El ple aprova una moció pel Dia Internacional de l'Eliminació de la Violència Contra les Dones
29 de novembre de 2024

· Els grups PSPV-PSOE (5), APM-Compromís (5), Podem (1) i PP (6) han votat a favor i Vox (4) ha sigut l’únic que ha votat en contra

Manises, 29 de novembre de 2024-. El ple municipal de l'Ajuntament de Manises celebrat aquest dijous ha aprovat una moció amb motiu del Dia Internacional de l'Eliminació de la Violència Contra les Dones, que es va commemorar el 25 de novembre, la qual ha sigut acceptada amb els vots a favor de PSPV-PSOE (5), APM-Compromís (5), Podem (1) i PP (6). L’únic partit que ha votat en contra ha sigut Vox (4).

La regidora d'Igualtat, Pilar Bastante, ha subratllat que “és importantíssim que tota la societat s'unisca en la condemna de la violència masclista en totes les seues manifestacions, i que es treballe col·lectivament per a construir un futur en el qual cap dona haja de viure amb por”. “Continuarem treballant per defendre una vida digna i amb respecte cap a totes les dones“, ha afegit Bastante.

Aquesta declaració proposada per la Federació Espanyola de Municipis i Províncies (FEMP) remarca que l'erradicació de la violència contra les dones és una tasca que correspon a tota la societat com a part d'un esforç col·lectiu per a transformar les estructures que perpetuen el masclisme i la desigualtat.

Des de l'any 2003, a Espanya més de 1.279 dones han sigut assassinades a mans de les seues parelles o exparelles i aquest any han sigut 24 els menors que s'han quedat orfes. A més, enguany, s'ha produït un avanç en l'àmbit europeu amb una norma que marca una fita en la protecció dels drets de les dones, establint mesures per a combatre la violència de gènere i garantir l'accés a la justícia i la protecció de les víctimes. Aquesta obliga els estats membres a adoptar mesures que enfortisquen els serveis de suport, assegurar una adequada resposta penal mitjançant la tipificació de nous delictes i promoure la cooperació fora d’Europa, garantint que cap dona quede desprotegida per les fronteres internacionals.

Els ajuntaments, mitjançant la FEMP, es comprometen fermament a continuar millorant la coordinació entre les diferents institucions implicades en la lluita contra la violència de gènere, per a assegurar que les víctimes reben el suport integral que necessiten per a superar la violència patida. Així mateix, s'insta totes les administracions competents a redoblar esforços en la formació contínua dels professionals que intervenen en l'atenció a les víctimes, amb la finalitat de garantir una resposta especialitzada i de qualitat que cobrisca totes les seues necessitats des d'un enfocament integral i multidisciplinari. En aquesta moció es fa una crida a totes les entitats locals per a sumar-se a aquest esforç conjunt per una societat més justa, lliure de violència de gènere i verdaderament igualitària.